Byggefirmaer og entreprenører skal sikre sig, at alle ansatte på et stort byggeprojekt får en rimelig løn og arbejder under ordentlige forhold.

Det har Klagenævnet for Udbud fastslået i en sag om kædeansvar, hvor det er afgjort, at Region Hovedstaden gerne må kræve af en hovedentreprenør, at alle underleverandører lever op til reglerne.

- Det er et vigtigt skridt i mod social dumping. Når vi bygger i Region Hovedstaden og andre regioner og kommuner, skal vi sikre ordentlige løn- og arbejdsvilkår for dem, der kommer og arbejder - uanset om det er danskere eller udlændinge. Og det sikrer den her afgørelse, siger en tilfreds regionsrådformand, Sophie Hæstorp Andersen (S).

Sagen handler om byggeriet af Nyt Herlev Hospital sidste år, hvor brancheorganisationen Dansk Byggeri mente, at regionen stillede for hårde krav til hovedentreprenøren.

Læs også : Hver anden kommune stiller krav til underleverandører

Entreprenøren skulle sørge for, at alle, der arbejdede med byggeriet - også dem der var ansat af andre firmaer - skulle leve op til krav om arbejdsvilkår og løn.

Men kravene var altså i orden og brød ikke med EU-regler, har Klagenævnet for Udbud afgjort.

Hos Dansk Byggeri tager man afgørelsen til efterretning, men man mener ikke, at sagen får konsekvenser for fremtidige offentlige byggeri-sager.

- Jeg mener ikke, at klagenævnets kendelse kan ikke tages som udtryk for, at udbyder, her Region Hovedstaden, for fremtiden kan udlade at tage de grundlæggende udbudsretslige principper med i betragtning, når de planlægger at gennemføre udbud. De bliver nødt til ved hver enkelt udbud at vurdere, om vilkårene i øvrigt bliver overholdt, siger Christian Prophet-Rannow, der er afdelingschef i juridisk afdeling hos Dansk Byggeri.

Ifølge Dansk Byggeri brugte mere end 50 kommuner kædeansvar i 2015.